- San Juan
- <
- 11
- >

11
Mikki n Lázaro
1 Itech altepetl de Betania okatka se tlakatl non omokokoaya. Ye itoka Lázaro, iwa ochantitoka iwan iweltiwah María iwa Marta. 2 Nin María iwelti n Lázaro, ye akin okinxawili ajwiálistli itech ikxiwah n Toteko iwa okinwajwachili ika itsonkal. 3 Ijkó kiné, iweltiwah n Lázaro otlatitlankeh makilitih n Jesús:
—Tejwatsi, motlasojikni Lázaro mokokoa.
4 Ijkuak Jesús okikak, okijto:
—Nin kokólistli amo kimiktis, yej ika noni moteititis iweyijkachiwalis Dios, iwa ika non kokólistli noiwa kiweyijkachiwaskeh Ikone Dios.
5 Jesús okintlasojtlaya n Marta, María iwa n Lázaro. 6 Ijkuak okilijkeh Lázaro omokokoaya, Ye ok omoka ome tonati kan okatka. 7 Otlanki Jesús okinmili itlamachtijkawah:
—Matimokopakah Judea.
8 Ijkuakó itlamachtijkawah okilijkeh:
—Tlamachti, ayamó wejkawa n tlayakankeh judíojteh okinekiah mitsmiktiskeh ika tetl; ¿iwa oksepa tikneki timuikas ompa?
9 Jesús okinmili:
—Se tonati kipia májtlaktli iwa ome ora. Tla se tlakatl nemis ijkuak tlanestok amo moikxitlanwis, porke kita n tláwili non kajki itech nin tlaltíkpaktli, 10 pero tla se tlakatl nemi de yuak, moikxitlanwia porke n tláwili amo kajki itech.
11 Satepa Jesús okinmili:
—Totlasoj Lázaro kochtok, iwa Ne nio nikijxititi.
12 Ijkuakó itlamachtijkawah okilijkeh:
—Tejwatsi, tla san kochtok, pajtis.
13 Pero Jesús okinekia kimilis Lázaro yomikki, pero itlamachtijkawah okiyejyekoliayah chamo okintlapowijtoka de n kochílistli non tinochteh tikpiah. 14 Ijkuakó Jesús okinyekili:
—Lázaro yomikki. 15 Iwa nipaki porke amo ompa onikatka, ijkó nomejwah nontlaneltokaskeh. Tiawih, matikitatih.
16 Ijkuakó Tomás non okiliayah Kuatsi, okinmili non oksikimeh itlamachtijkawah:
—Matiwiah tejwah noiwa, para timikiskeh iwan Jesús.
Jesús teyolitia iwa kitemaka nemílistli
17 Ijkuak Jesús okalakito Betania, Lázaro yokiwikaya nawi tonati tooktok. 18 Betania amo wejka omokawaya de Jerusalén, san kanaj eyi kilómetro. 19 Miakeh judíojteh owalajkeh otetlajpaloko ichan Marta iwa n María para kinyolchikawaskeh porke omikki inmikni. 20 Ijkuak Marta okima Jesús yompa owalaya, okinamikito, pero María omoka itech kali. 21 Iwa Marta okili n Jesús:
—Noteko, tla nika tiyetoskia, nokni amo mikiskia. 22 Pero ne nikmati Dios mitsmakas nochi tlan Te tiktlajtlanilis.
23 Jesús okili:
—Mokni moyolitis.
24 Marta okili:
—Milák, ne nikmati moyolitis ijkuak non yomikeh moyolitiskeh itech n iksemi tonati.
25 Ijkuakó Jesús okili:
—Ne niktemaka nemílistli iwa yolílistli. Akin nechneltokas maya mamiki, yolitos nochipa. 26 Iwa nochteh akimeh yolitokeh iwa nechneltokah ayik mikiskeh. ¿Tikneltoka?
27 Marta okili:
—Ejé, Noteko, ne nikneltoka Tejwatsi Ti Cristo Ikone Dios, Akin walaskia itech nin tlaltíkpaktli.
Jesús choka kan okitookakeh n Lázaro
28 Ijkuak ijkí okijto, Marta oyá san ichtakatsi okinotsato ikni María iwa okili:
—N Tlamachti nika moitstika iwa mitsnotsa.
29 Ijkuak María okikak tlan Marta okili, omoketíkiski iwa okitato n Jesús. 30 Jesús ayamó okalakia kan altepetl, ok okatka kan Marta okajsito. 31 Ijkuak n tlayakankeh judíojteh non okatkah itech kali okitakeh kenijki n María omoketíkiski, okikuitlapantokakeh. Okiyejyekoliayah chamo oyaya kichokiliti n Lázaro kan okitookakeh.
32 Ijkuak María okalakito kan okatka n Jesús, omotlankuáketski inawak iwa okili:
—Noteko, tla nika tiyetoskia, nokni amo mikiskia.
33 Ijkuak Jesús okitak n María chokatok, iwa n judíojteh non okikuitlapantokayah noiwa, Jesús oyoltélinki asta oyolpatsiwik. 34 Iwa okintlajtlani:
—¿Kani ononkitookakeh?
Yejwah okilijkeh:
—Tejwatsi, nika xiwalmuika iwa xikitaki.
35 Iwa Jesús ochokak. 36 N tlayakankeh judíojteh okijtojkeh:
—¡Xikitakah, milák okitlasojtlaya!
37 Pero oksikimeh okijtojkeh:
—Tla owéletki okimák itlachialis non amo otlachiaya, ¿amo weletiskia kichiwaskia itla para amo mamiki n Lázaro?
Jesús kiyolitia n Lázaro
38 Jesús oksepa omoyolkoko iwa omijkuani kan okitookakeh n Lázaro. Non miketékochtli okatka ijtik se kúyoktli iwa otentsaktoka ika se tetl. 39 Jesús okinmili:
—Xikachiwakah n tetl.
Marta, iwelti n Lázaro, okili n Jesús:
—Noteko, ye ya fiero kistos porke ya kipia nawi tonati tooktok.
40 Pero Jesús okili:
—Yonimitsili, tla titlaneltokas tikitas iweyijkachiwalis Dios.
41 Ijkuakó okachijkeh n tetl. Jesús oajkotláchixki ilwikak iwa okijto:
—Notajtsi, nimitstlasojkamati porke otechkak. 42 Ne nikmatok nochipa techkaki, iwa ijkí nikijtoa para n tlakah non nika kateh makineltokakah Tejwatsi otechaltítlanki.
43 Ijkuak ijkí otlanki okijto, chikawak okitsajtsili:
—¡Lázaro, xiwalkisa!
44 Ijkuakó n miketl owálkiski kikekemelitiwits ika tsótsoli itech ikxiwah iwa itech imawah, iwa oixtsaktiwalaya ika se tsótsoli. Iwa Jesús okinmili:
—Xiktojtomakah iwa xikkawilikah mawia.
Motlatlalwiah kenijki kimiktiskeh n Jesús
(Mt. 26:1-5; Mr. 14:1-2; Lc. 22:1-2)
45 Miakeh judíojteh non okiyolchikawatoh n María, ijkuak okitakeh tlan okichi n Jesús, okineltokakeh. 46 Pero sikimeh okimitatoh n fariseos iwa okimilijkeh tlan Jesús okichi. 47 Ijkuakó n tiopixkeh non tlayakantokeh, n fariseos iwa n tekiwajkeh de Sanedrín*Sanedrín: nin grupo kimajmanah kemi 50 tetajmeh non teixkomakah ijkuak kinteiliah akimeh amo kuali kitlakitah itlanawatil Moisés. omoololojkeh iwa okimolijkeh:
—¿Tlan tikchiwaskeh? Nin tlakatl kinchijtinemi miakeh milagros. 48 Tla tikkawiliskeh ijkó makichijtinemi, nochteh pewas kineltokaskeh, iwa n tekiwajkeh de Roma witseh kixixititsakiweh n Weyi Tiopa iwa n nochi topaís.
49 Ijkuakó seme de yejwah non itoka Caifás, non itech non xiwitl okinnawatiaya n tiopixkeh, okinmili:
—Nomejwah amitla nonkimatih, 50 amo nonkajsikamatih okachi kuali mamiki san se tlakatl por tinochteh, iwa amo makipojpolokah nochi topaís.
51 Ninteh itlajtolwah n Caifás amo inewia okimijto, yej kemi ye okatka weyi tiópixki non xiwitl, Dios okitlajtolti Jesús mikiskia por nochteh. 52 Iwa amo mikiskia san por n judíojteh, yej noiwa para kinseitilis nochteh ipilwah Dios non sentetl oxitintokah. 53 Yika desde non tonati opé kitemoliah kenijki kimiktiskeh n Jesús.
54 Ika noni, Jesús ayakmó omoteititiaya inmixpah n judíojteh, yej oyá kan se altepetl non itoka Efraín non kajki kan ik tlaltejtéyinki, iwa ompa omoka iwa itlamachtijkawah.
55 Yowalajsitiwalaya n ilwitl de Paskua de n judíojteh. Miakeh okisayah de inmaltépeu iwa otlejkoayah Jerusalén para motlajtlakolchipawaskeh achto de pewas inmilwiu. 56 Yejwah okixtemojtinemiah n Jesús kan Weyi Tiopa iwa omotlajtlaniayah:
—¿Tlan non kimoliah? ¿Wits itech ilwitl noso, amo wits?
57 N fariseos iwa n tiopixkeh non tlayakantokeh otlanawatijkeh tla aka kimatis kan kajki n Jesús, makinmatilti para kikitskiskeh.

- San Juan
- <
- 11
- >

*11:47 Sanedrín: nin grupo kimajmanah kemi 50 tetajmeh non teixkomakah ijkuak kinteiliah akimeh amo kuali kitlakitah itlanawatil Moisés.

© 2011 WBT